Анэм и махуэр лъагэу яIэт
КъБР-м и Iэтащхьэ КIуэкIуэ Юрий дыгъуасэ Анэм и махуэмкIэ ехъуэхъуащ бынитху е нэхъыбэ зиIэ бзылъхугъэ 17-м.
Правительствэм и унэм кърагъэблэгъа бзылъхугъэхэм хъуэхъукIэ захуигъэзащ КIуэкIуэм:
— Хабзэ дахэ зэрытхуэхъуащи, илъэс къэс щэкIуэгъуэм и кIэм дэ къыдогъэблагъэ бын куэд зиIэ анэхэр. Абыхэм я щIэблэр тэмэму ягъасэ, щIэныгъэ, IэщIагъэ зэрызрагъэгъуэтыным я гур етауэ япI, зэрысщIэмкIи, зэпеуэ зэмылIэужьыгъуэхэм япэ увыпIэхэр къыщахь икIи щытхъу тхылъхэмкIэ ягъэлъапIэ. Апхуэдэ щIэблэ къытхуэзыIэт, тхуэзыгъасэ анэхэм гулъытэ, пщIэ, нэмыс къалэжь. Къэралми медицинэкIэ, егъэджэныгъэкIэ, я щыIэкIэ-псэукIэкIэ зэрыхъукIэ защIегъакъуэ унагъуэшхуэхэм. Псалъэм папщIэ, иджыблагъэ Налшык къалэ къыщызэIуахащ перинатальнэ центрыщIэ. Ар сыт и лъэныкъуэкIи зыхуей хуэгъэза IуэхущIапIэщ, дохутыр Iэзэхэр щолажьэ. Ди гуапэ зэрыхъунщи, 2017 гъэр къызэрихьэрэ республикэм сабий мини 9,5-рэ къыщалъхуащ, цIыху 3615-м анэм кърат ахъшэм и тхылъыр Iэрагъэхьэжащ. Пэжщ, унагъуэшхуэр — Iуэхушхуэщ, цIыкIухэр зыхуей хуэбгъэзэныр, узыншэу, щIэныгъэ ябгъэдэлъу къэбгъэхъуныр тыншкъым. Зэманым къыдэ-кIуэ гугъуехьхэм иримыгъэкIуэт, анэу щытыныр къалэн нэхъыщхьэ зыщызыщIыж бзылъхугъэхэм лIыгъэ яхэлъщ. Абыхэм ящIэ анэ лъагъуныгъэм нэхъ къабзэрэ нэхъ инрэ дунейм зэрытемытыр. Нобэ мыбдеж къекIуэлIа дэтхэнэ зыми псалъэм, хъуэхъум я дахэмрэ гуапэмрэ фхуэфащэщ. ФIыщIэ фхузощI! — жиIащ республикэм и Iэтащхьэм.
ЗэIущIэм кърихьэлIа анэ 17-м «Материнская слава» медалхэр иратащ. КъищынэмыщIауэ, Урыху щыщ Срыкъуэ Ларисэ — быни 10-м я анэм — Къэбэрдей-Балъкъэрым и Правительствэм къыбгъэдэкIыу «ГАЗЕЛЬ» микроавтобусым и тхылъыр иратыжащ. Апхуэдэу я цIэ къраIуащ Кременчуг-Константиновскэ щыщ КъуэщIысокъуэ Оксанэ, бынибгъум я анэм, Псынабэ щыщ Ащнокъуэ Инес-сэ — быни 8, Бахъсэн къа-лэ щыщ Спутниковэ Наталье быни 7 зиIэм, нэгъуэщIхэми.
— Тыгъэу щыIэм я нэхъ лъапIэр — гулъытэращ. Республикэм и Iэтащ- хьэм апхуэдэ гулъытэ къыщыпхуищIым деж гъэбэгъуауэ ущогуфIыкI, — жиIащ Срыкъуэ Ларисэ.
Къыхэгъэщыпхъэщ «Материнская слава» медалыр зрата бзылъхугъэм сабий къэс сом мини 10 хуэзэу зэ, щы зэуэ къэзылъхуам зы сабийм сом мин 50 хуэзэу зэрыратыр, сабии 10 е нэхъыбэ щапI унагъуэм микроавтобус тыгъэ зэрыхуащIыр.
2008 гъэм щыщIэдзауэ «Материнская слава» медалыр бзылъхугъэ 270-м хуагъэфэщащ. Абыхэм ящыщу 36-м «ГАЗЕЛЬ» микроавтобусхэр иратащ.
Фырэ Анфисэ.
